Document ID: 32014D0955

KOMISSION PÄÄTÖS,
annettu 18 päivänä joulukuuta 2014,
jäteluettelosta annetun päätöksen 2000/532/EY muuttamisesta Euroopan parlamentin ja neuvoston direktiivin 2008/98/EY mukaisesti
(ETA:n kannalta merkityksellinen teksti)
(2014/955/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon jätteistä ja tiettyjen direktiivien kumoamisesta 19 päivänä marraskuuta 2008 annetun Euroopan parlamentin ja neuvoston direktiivin 2008/98/EY (1) ja erityisesti sen 7 artiklan 1 kohdan,
sekä katsoo seuraavaa:
(1)
Unionin vaarallisten jätteiden luettelo, jäljempänä ’jäteluettelo’, vahvistettiin neuvoston päätöksellä 94/904/EY (2), ja tämä päätös on korvattu komission päätöksellä 2000/532/EY (3).
(2)
Direktiivissä 2008/98/EY säädetään, että vaarallisuusominaisuudet H 4, H 5, H 6, H 7, H 8, H 10, H 11 ja H 14 on määriteltävä neuvoston direktiivin 67/548/ETY (4) liitteessä IV vahvistettujen perusteiden mukaisesti.
(3)
Direktiivi 67/548/ETY on korvattu Euroopan parlamentin ja neuvoston asetuksella (EY) N:o 1272/2008 (5)1 päivästä kesäkuuta 2015 alkaen tieteen ja tekniikan kehityksen huomioon ottamiseksi. Direktiiviä 67/548/ETY voidaan poikkeuksellisesti soveltaa tiettyihin seoksiin 1 päivään kesäkuuta 2017 sakka, jos ne on luokiteltu, merkitty ja pakattu Euroopan parlamentin ja neuvoston direktiivin 1999/45/EY (6) mukaisesti ja jos ne on saatettu markkinoille ennen 1 päivää kesäkuuta 2015.
(4)
Päätöksen 2000/532/EY vaatimuksia jätteiden luokittelemisesta vaaralliseksi vaarallisuusominaisuuksien H 3-H 8, H 10 ja H 11 osalta on tarvittaessa mukautettava tieteen ja tekniikan kehitykseen sekä niiden yhdenmukaistamiseksi uuden kemikaalilainsäädännön kanssa. Nämä vaatimukset sisältyvät direktiivin 2008/98/EY liitteeseen III.
(5)
Päätöksen 2000/532/EY liitteen, jossa vahvistetaan jäteluettelo, olisi vastattava terminologialtaan asetuksen (EY) N:o 1272/2008 terminologiaa. Lisäksi on asianmukaista viitata komission asetukseen (EY) N:o 440/2008 (7) tai muihin kansainvälisesti tunnustettuihin testimenetelmiin ja ohjeisiin, kun vaarallisuusominaisuuksia määritellään testeillä.
(6)
Ominaisuudet, jotka tekevät jätteistä vaarallisia, on määritelty tarkkaan direktiivin 2008/98/EY liitteessä III. Näin ollen vaarallisiksi katsotuista jätteiden ominaispiirteistä H 3-H 8, H 10 ja H 11, jotka sisältyivät päätöksen 2000/532/EY 2 artiklaan, on tullut tarpeettomia.
(7)
Päätöksen 2000/532/EY 3 artiklan vaatimukset on sisällytetty direktiivin 2008/98/EY 7 artiklan 2 ja 3 kohtaan. Näin ollen niistä on tullut tarpeettomia.
(8)
Tässä päätöksessä säädetyt toimenpiteet ovat direktiivin 2008/98/EY 39 artiklassa tarkoitetun komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätös 2000/532/EY seuraavasti:
1)
Poistetaan 2 ja 3 artikla.
2)
Korvataan liite tämän päätöksen liitteellä.
2 artikla
Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä kesäkuuta 2015.
Tehty Brysselissä 18 päivänä joulukuuta 2014.

Labels: 12
7
20